Raumsond

Vu Wikipedia, der fräier Enzyklopedie.

Lunik 3
Lunik 3
Landeplazen vun de Moundsonde Luna-, Apollo- an Surveyor-Programm
Landeplazen vun de Moundsonde Luna-, Apollo- an Surveyor-Programm

Eng Raumsond ass en onbemannte Fluchkierper, dee fir Fuerschungszwecker an de Weltraum geschéckt gëtt. Am Géigesaz zu engem (Äerd-) Satellit verléisst si d’Ëmlafbunn (Orbit) vun der Äerd a flitt e wäit Zil am Weltraum un, fir dëst ze ënnersichen (z. B. Mars, Asteroiden, Koméiten, Jupitermounden).

Wéinst der dacks jorelaanger Dauer vu Raumsondemissioune ginn an déi technesch Ariichtungen vu Raumsonden héchst Ufuerderunge gestallt. D’Komponente vu Raumsonden ginn opwenneg getest an an engem stëbsfräie Raum zesummegebaut, wat och déi héich Käschte vu Raumsonde begrënnt. E grousse Problem bei Raumsonde géigeniwwer vu Satelliten, déi ronderëm d'Äerd kreesen, ass dee groussen Äerdofstand, dee laang Lafzäiten fir déi vun der Buedemstatioun fortgeschéckte Steiersignaler bewierkt. Aus dësem Grond musse Raumsonden Systemer hunn, déi si an engem bestëmmten Ëmfank onofhängeg vu Buedemstatioune maachen.

Fir Raumsondemissioune muss den Aschosswénkel mat enger Genauegkeet vun ënner 1 Bousekonn festgeluecht ginn. D’Navigatioun vu Raumsonde muss mat héchster Genauegkeet geschéien. Si geschitt mat Hëllef vum Dopplereffekt an de Signallafzäiten. Op dës Art a Weis gëtt hir Positioun mat enger Genauegkeet vun ënner engem Meter - onofhängeg vun hirer Distanz zu der Äerd - ermëttelt.

D’Energieversuergung geschitt bei Raumsonden zum Äerdmound an zu den banneschte Planéiten Merkur bis Mars meeschtens mat Solarzellen, déi iwwer en Akkumulator gepuffert sinn. Fir Raumsonden mat kuerzer Liewensdauer ginn och nëmmen Akkumulatoren gebraucht.

Raumsonden fir de Fluch zu de bausseschte Planéiten brauchen fir d’Stroumversuergung ëmmer Isotopebatterien, well mat wuessendem Ofstand vun der Sonn Solarzelleflächen ëmmer méi ineffizient ginn.

Je no Aufgaben ënnerdeelt een Raumsonden an:

  • Passéierflugsonden - Sonden, déi en Himmelskierper passéieren an dobäi hir Miessungen oder Fotoe maachen,
  • Orbiter - Sonden, déi eng Ëmlafbunnn ëm een Himmelskierper aschloen,
  • Lander - Sonden, déi op engem Himmelskierper landen. Hei ass eng weider Ënnerdeelung sënnvoll:
    • Hydrobot - eng Sond, déi selbststänneg d’Déiften vun onbekannte Gewässer erfuersche kann,
    • Kryobot - eng Sond, déi sech duerch d'Äis schmëlzt fir dëst an déi Deeler déi dorënner leien ze erfuerschen,
    • Penetrator - eng Raumsond, déi sech bei enger ongebremster Landung bis zu e puer Meter an deen Himmelskierper, deen ze ënnersichen ass, era buert,
    • Rover - e mobilt Landeinstrument, mat deem gréisser Regiounen erfuerscht kënne ginn,
  • Proufzeréckféierung (engl. Sample Return) - Sonden, déi Prouwe vun engem Himmelskierper oder Partikelen, déi am Weltraum agesammelt goufen, mat zeréck op d’Äerd bréngen.

[Änneren] Kuckt och